﻿Преузето са [www.pravno-informacioni-sistem.rs](http://www.pravno-informacioni-sistem.rs/)

**4933**

На основу члана 31. став 5. Закона о подстицајима у пољопривреди и руралном развоју („Службени гласник РС”, бр. 10/13, 142/14, 103/15 и 101/16),

Министар пољопривреде, шумарства и водопривреде доноси

**ПРАВИЛНИК**

**о измени и допуни Правилника о условима, начину и обрасцимa захтева за остваривање права на регрес за трошкове складиштења пољопривредних производа у јавним складиштима**

(Објављено у „Службеном гласнику РС“, број 141/2022 од 23.12.2022. године)

Члан 1.

У Правилнику о условима, начину и обрасцимa захтева за остваривање права на регрес за трошкове складиштења пољопривредних производа у јавним складиштима („Службени гласник РСˮ, брoj 61/13), после члана 2, додаје се нови члан 2а, који гласи:

„Члан 2а

„Министарство пољопривреде, шумарства и водопривреде – Управа за аграрна плаћања (у даљем тексту: Управа за аграрна плаћања) расписује јавни позив за подношење захтева за остваривање права на регрес за трошкове складиштења пољопривредних производа у јавним складиштима (у даљем тексту: јавни позив), који се објављује на званичним интернет страницама министарства надлежног за послове пољопривреде и Управе за аграрна плаћања.

Јавни позив из става 1. овог члана садржи податке о начину подношења и роковима за подношење захтева, као и друге податке потребне за спровођење јавног позива.ˮ

Члан 2.

У члану 3. став 1. мења се и гласи:

„Захтев за остваривање права на регрес из члана 2. овог правилника подноси се у два примерка Министарству финансија– Управа за трезор (у даљем тексту: Управа) у року одређеном јавним позивом из члана 2а овог правилника, и то за пшеницу и кукуруз на Обрасцу 1 – Захтев за остваривање права на регрес за трошкове складиштења пшенице и кукуруза у јавним складиштима (у даљем тексту: Образац 1), а за малину, купину и вишњу на Обрасцу 2 – Захтев за остваривање права на регрес за трошкове складиштења малине, купине и вишње у јавним складиштима (у даљем тексту: Образац 2).ˮ

Члан 3.

Овај правилник ступа на снагу осмог дана од дана објављивања у „Службеном гласнику Републике Србијеˮ.

Број 110-00-207/2022-09

У Београду, 19. децембра 2022. године

Министар,

**Јелена Танасковић,** с.р.